**TECHNINĖ SPECIFIKACIJA**

1. **PIRKIMO OBJEKTAS**
   1. Šilumos tinklų nuoŠK-92522 iki ŠK 92522-29 (L. Asanavičiūtės g., Laisvės pr., Sausio 13-osios g.), Vilniuje, rekonstravimo darbai (toliau – Darbai).
   2. Pagal pateikiamą techninį projektą **„Šilumos tinklų nuo ŠK-92522 iki ŠK 92522-29 (L. Asanavičiūtės g., Laisvės pr., Sausio 13-osios g.), Vilniuje, rekonstravimo projektas“**, (toliau – Projektas) Rangovas privalo:
      1. Pagal Projekto sprendinius parengti ir suderinti su Užsakovu darbo projektą;
      2. Atlikti šilumos tiekimo tinklų rekonstrukciją bei kitus Projekte numatytus darbus;
      3. Tiekti visas reikalingas statybai medžiagas;
      4. Iki Darbų pradžios gauti visus Darbų vykdymui reikiamus leidimus\*[[1]](#footnote-2);
      5. Atlikti Statybos užbaigimo procedūras;
      6. Parengti atliktų Darbų techninę dokumentaciją pagal 5 p. reikalavimus.
      7. Laikytis teisės aktų reikalavimų (aktualios redakcijos). Jei Projekte nurodytas teisės aktas, toks nurodymas Tiekėjo turi būti suprantamas kaip nurodytas “(aktuali redakcija)”.
      8. Galimi neatitikimai tarp šios darbų pirkimo techninės specifikacijos (toliau – Techninė specifikacija) ir pateikiamo techninio projekto techninių specifikacijų (toliau – TP sprendimai). Esant tokiems neatitikimams – vadovautis Technine specifikacija.
   3. **Pirkimas vykdomas kvalifikacinės sistemos pagrindu ir priskiriamas II kategorijai Šilumos tiekimo tinklų statyba, rekonstravimas ir remontas (didelės apimties objektai – virš 1 mln. eurų).** Atlikus pirkime numatytus rangos darbus, bus užtikrintas patikimesnis ir efektyvesnis šilumos tiekimo tinklų darbas, nes įvykus trūkimui ar remonto metu, šilumos ir karšto vandens tiekimas nebus sutrikdomas didelei daliai Vilniaus gyventojų.
   4. Atsižvelgiantį Projekto BD 132 puslapyje esantį 2023 m. sausio 19 d. susitarimo dėl šilumos perdavimo tinklų rekonstrukcijos suformuotame žemės sklype Nr. SUTP-12 (toliau – Susitarimas), sudaryto tarp AB Vilniaus šilumos tinklai ir VšĮ Karoliniškių poliklinika, 6 p., Rangovas prieš patekdamas prie pagal Projektą rekonstruojamų šilumos perdavimo tinklų su jiems reikalingais priklausiniais (toliau – Energetikos objektas), esančio Karoliniškių poliklinikai panaudos sutarties pagrindu priklausančioje žemės sklypo (unikalus numeris 0101-0030-0013, kadastrinis numeris 0101/0038:13) dalyje, adresu Loretos Asanavičiūtės g. 27A, Vilnius (toliau – Žemės sklypas) teisės aktų nustatyta tvarka atlikti Darbus, neišplečiant šiame Žemės sklype nustatomų šilumos perdavimo tinklų apsaugos zonų ribų, įsipareigoja iš anksto raštu suderinti su Karoliniškių poliklinika ne vėliau nei kaip prieš 10 darbo dienų iki Darbų pradžios dienos kiekvieną Darbų etapą, Darbų eiliškumą, saugos priemones, automobilių įvažiavimo bei pėsčiųjų praėjimo kelius ir kitas svarbias aplinkybes.
   5. Atsižvelgiant į Susitarimo 7 p., Rangovas privalo užtikrinti, kad:
      1. informuos Karoliniškių polikliniką apie pradedamus Darbus ne vėliau kaip prieš 14 kalendorinių dienų iki Darbų pradžios; suteiks Karoliniškių poliklinikos darbuotojams nemokamas automobilių stovėjimo vietas ne didesniu nei 100 metrų atstumu nuo Karoliniškių poliklinikos pastatų, esančių L.Asanavičiūtės g. 27A (30 vietų) Vilniuje Darbų metu, kai nebus įmanoma naudotis esamomis aikštelėmis;
      2. visos dangos bei išardomi ar pažeisti (sugadinti) statiniai baigus Darbus pilnai bus atstatyti į neprastesnę nei prieš statybos darbus buvusią būklę:
         1. schemoje **(4 priedas)** pažymėta automobilių stovėjimo aikštelė Nr. 1: pažeidus stovėjimo aikštelės, kelio dangos ar pėsčiųjų tako dangų vientisumą, tinkamu dangos atstatymu bus laikomas ne pažeistos vietos užtaisymas, bet visos objekto (stovėjimo aikštelės, pėsčiųjų tako ir kt.) dangos vientisumo atkūrimas;
         2. schemoje **(4 priedas)** pažymėta automobilių stovėjimo aikštelė Nr. 2: pažeidus stovėjimo aikštelės, kelio dangos ar pėsčiųjų tako dangų vientisumą, tinkamu dangos atstatymu bus laikomas pažeistos vietos užtaisymas.
   6. Atsižvelgiant į Susitarimo 8 p., Rangovas privalo įsipareigoti, jog:

1.6.1. įvykus šilumos, energijos tinklų ar vandentiekio avarijai dėl rekonstrukcijos darbų, nedelsiant sureaguoti į įvykusią avariją, informuoti atsakingus asmenis bei per kuo trumpiausią laiką, bet ne ilgiau kaip per 3 valandas, atstatyti šilumos, energijos, ryšio ar vandens tiekimą, jei reikia, pateikti generatorius ar kitus alternatyvius energijos šaltinius;

1.6.2. užtikrins saugius įėjimus į poliklinikos pastatą rekonstrukcijos vietose bei įvažiavimą į Poliklinikos vidinį kiemą, kuriame vyks šilumos tinklų rekonstrukcija, Poliklinikos bei Greitosios medicinos pagalbos tarnybiniam transportui bei prieigą prie vidiniame kieme esančių automobilių pakrovimo stotelių.

1. **BENDRIEJI REIKALAVIMAI**
   1. Rangovas per Sutartyje nurodytą terminą turi pateikti Užsakovui visų pagal sutartį atliekamų Rangos darbų atlikimo grafiką (toliau – Grafiką) (Grafiko forma pateikta 5 priede). Rangovas privalo organizuoti pasitarimus, kurie turėtų būti organizuojami ne mažiau kaip kartą per dvi savaites ir informuoti Užsakovą apie Darbų eigą, Grafike nustatytų terminų laikymąsi, o atsiliekant nuo Grafiko, nurodyti priežastis dėl kurių vėluojama , pateikti veiksmų planą darbų vėlavimo pašalinimui ir koreguoti bei suderinti su Užsakovu darbų Grafiką.
   2. Prieš pradėdamas rangos darbus Rangovas Užsakovui turi pateikti Statybvietės teritorijos, kurioje bus atliekami darbai, foto nuotraukas arba filmuotą medžiagą, kuriose aiškiai matytųsi gerbūvio būklė prieš darbų pradžią.
   3. Teikti statybai visas reikalingas medžiagas. Rangovas negali siūlyti medžiagų, jei medžiagos (įskaitant jos sudedamąsias dalis, pakuotes) ar paslaugų kilmė yra iš Viešųjų pirkimų įstatymo 92 straipsnio 15 dalyje numatytame sąraše nurodytų valstybių ar teritorijų. Taip pat Rangovas negali siūlyti Techninės specifikacijos 1 priedo „Techninis projektas“ ME202247-TP ER dalyje nurodytų medžiagų, jei medžiagos (įskaitant jos sudedamąsias dalis, pakuotes) ar paslaugų kilmė yra iš Viešųjų pirkimų įstatymo 92 straipsnio 14 dalyje numatytame sąraše nurodytų valstybių ar teritorijų.
   4. Rangovas gauna leidimą žemės kasimo darbams bei suderina grunto sandėliavimo vietą (pagal poreikį) su Užsakovu ir Vilniaus miesto savivaldybe. Leidimas žemės kasimo darbams įforminamas ir dangų ardymas/atstatymas atliekamas pagal 1.06.01:2016 „Statybos darbai. Statinio statybos priežiūra“ ir Vilniaus miesto savivaldybės tarybos patvirtintas Vilniaus miesto savivaldybės Žemės darbų vykdymo ir gatvių dangų apsaugos taisykles:
      * https://e-seimas.lrs.lt/portal/legalAct/lt/TAD/e0458643b88611e6a3e9de0fc8d85cd8;
      * https://paslaugos.vilnius.lt/service-list/Leidimu-kasineti-ir-aptverti-isdavimas?lang=lt.
   5. Suvirinimo darbus atlikti vadovaujantis Suvirinimo darbų vykdymo tvarkos AB Vilniaus šilumos tinklai objektuose instrukcija, kurią galima rasti 2 priede.
   6. Savo sąskaita atlikti visus privalomus bandymus prieš tinklų paleidimą (suvirinimo siūlių išorės apžiūras ir neardančiosios kontrolės metodais, hidraulinius bandymus, hidropneumatinį praplovimą, movų sandarumo patikras) bei kitus privalomus bandymus.
   7. Darbų metu susidariusias atliekas Rangovas privalo tvarkyti vadovaudamasis Lietuvos Respublikos bei Užsakovo vidinių teisės aktų reikalavimais, reglamentuojančiais atliekų tvarkymą (aktualiomis redakcijomis):
      * <https://www.chc.lt/lt/musu-veikla/viesieji-pirkimai/informacija-rangovams/118>;
      * <https://e-seimas.lrs.lt/portal/legalAct/lt/TAD/TAIS.84302/asr>;
      * <https://e-seimas.lrs.lt/portal/legalAct/lt/TAD/TAIS.59267/asr>.
   8. Susidariusias atliekas Rangovas privalo atiduoti įmonei, turinčiai teisę tvarkyti tokio tipo atliekas, ir pateikti Užsakovui įrodantį dokumentą, kuriame būtų nurodyti atiduotų atliekų kodai, kiekiai bei atliekų tvarkymo įmonė, kuriai atliekos buvo perduotos sutvarkymui. Vamzdžius, alkūnes, nepažeistą uždaromąją armatūrą ir kitas metalines konstrukcijas pristatyti į AB Vilniaus šilumos tinklai nurodytą vietą. Išmontuojamus vamzdžius pilnai išvalyti nuo izoliacijos ir supjaustyti iki 6 m. ilgio dalimis.
   9. Rangovas privalo, jeigu būtina, darbų atlikimui parengti, suderinti su visomis reikiamomis institucijomis laikino eismo organizavimo schemas ir įrengti laikinus kelio ženklus.
   10. Darbų metu Rangovas turi numatyti priemones, kad nebūtų pažeisti trečiųjų asmenų interesai, kad būtų užtikrinami privažiavimai prie pastatų bei saugūs bei kiek įmanoma patogūs praėjimai pėstiesiems, esant poreikiui naudojant ir specialias laikinas dangas.
   11. Sumontuotus šilumos tiekimo tinklus Rangovas turi nužymėti piketais ties atšakomis, posūkiais ir tiesiose atkarpose kas 100 m.
   12. Tinkamu laiku susisiekti su reikalingomis valdžios institucijomis, išduodančiomis būtinus patvirtinimus ir leidimus, kad nebūtų uždelsiami darbai;
   13. Esant poreikiui parengti sutarties ar kitų reikalingų dokumentų su gretimos žemės savininku (ar asmeniu, disponuojančiu žeme) dėl statybvietės laikino naudojimo statybos metu projektą;
   14. Esant poreikiui parengti nustatyta tvarka paraiškas dėl sąlygų laikiniems (statybos laikotarpiui) statiniams už statybvietės ribų įrengti (laikiniems pastatams, keliams);
   15. Esant poreikiui gauti leidimus iš trečiųjų asmenų dėl patekimo į Užsakovui nepriklausančias teritorijas.
   16. Užtikrinti šilumos tiekimą vartotojams, tam pasitelkiant laikinų trasų statybą (laikinoms trasoms projektavimo ir derinimo darbų nereikės, jei laikinos trasos bus numatytos statybos darbų zonoje, t. y. nebus iškeliamos iš statybos darbų zonos), mobilios katilinės (mobilią katilinę gali pateikti Užsakovas iš anksto suderinus, tačiau Užsakovas negarantuoja, kad reikiamu metu galės ją pateikti) arba tūrinių vandens šildytuvų panaudojimą.
   17. Neatjungti Vartotojų ilgesniam nei 5 (penkių) parų laikotarpiui vieno atjungimo metu. Visi atjungimai su Užsakovu turi būti derinami atskirai. Bendras Vartotojų atjungimo laikas neturi viršyti 10 (dešimt) parų, kaip numatyta tipinėje karšto vandens pirkimo-pardavimo sutartyje (ši informacija yra vieša ir visiems randama internete: https://vilnius.lt/lt/savivaldybe/aplinkosauga-ir-energetika/siluma/hidrauliniai-bandymai-ir-karsto-vandens-atjungimai/).
   18. Jeigu techninėse specifikacijose nurodytos parametrų tikslios skaitinės reikšmės, tai reiškia ribą, nuo kurios neturi būti nukrypta į blogesnę Užsakovui pusę.
   19. Jeigu apibūdinant objektą TP ar kituose pirkimo dokumentuose ar jų prieduose nurodytas konkretus modelis ar šaltinis, konkretus procesas ar prekės ženklas, patentas, tipai, konkreti kilmė ar gamyba, toks nurodymas Tiekėjo turi būti suprantamas kaip nurodytas „arba lygiavertis“.
   20. Jeigu apibūdinant objektą TP ar kituose pirkimo dokumentuose ar jų prieduose nurodyti standartai, techniniai liudijimai ar bendrosios techninės specifikacijos, toks nurodymas Tiekėjo turi būti suprantamas kaip nurodytas „arba lygiavertis“.
   21. Darbai (išskyrus gerbūvio/dangų atstatymo, techninės dokumentacijos parengimas ir statybos užbaigimo procedūros) turi būti atlikti  - iki 2024-07-30. Vamzdynų montavimas (rekonstravimas) turi būti vykdomas ne šildymo sezono metu.
   22. Atlikti gerbūvio/dangų atstatymo darbus ne vėliau kaip iki 2024-08-30, techninės dokumentacijos parengimo ir Statybos užbaigimo procedūras ne vėliau kaip iki 2024-09-30.
   23. Dėl 2023 m. liepos 11-12 d. vyksiančio NATO viršūnių susitikimo, esant poreikiui tomis dienomis Rangovas turės nutraukti visus darbus ir sutvarkyti darbo vietas (pilnai atstatyti kelio/gatvės važiuojamąją dalį į pradinę būklę), per kurias bus suplanuotas maršrutas. Apie tokį poreikį Užsakovas informuos Rangovą ne vėliau nei 10 dienų iki 2023 liepos 11 d.
2. **REIKALAVIMAI DARBUI SU ŽELDINIAIS**
   1. Medžiai ir kiti želdiniai, kurie gali būti iškelti, privalo būti perkelti ir persodinti į kitą su Vilniaus miesto savivaldybe suderintą vietą.
   2. Jeigu darbo zonoje yra brandžių medžių, jų pomedis, kuris yra tapatus lajai, privalo būti saugojamas. Tai reiškia, šioje zonoje negali būti sandėliuojamos jokios darbo medžiagos, sunkioji technika, darbo įrankiai ar pan. Pomedžio zonas, jeigu leidžia darbų vykdymo aplinkybės, būtina aptverti apsauginėmis tvorelėmis.
   3. Visų darbo zonoje ar šalia jos esančių medžių kamienai privalo būti apsaugoti juos apdengiant medinėmis lentomis ar kitu apsaugos būdu taip medžių kamienus apsaugant nuo galimo sužalojimo darbų metu.
   4. Kasimo darbai 2 metrų atstumu nuo medžio kamieno privalo būti atliekami rankiniu būdu, kad nebūtų pažeistos šaknys.
   5. Atvėrus medžio šaknis, jos turi būti uždengiamos sudrėkintu audeklu iki tol, kol bus vėl užpiltos žemėmis.
3. **REIKALAVIMAI KOMUNIKACIJAI**
   1. Vykdant statybos darbus statybos vietas Rangovas laikinai privalo aptverti tvora bei įspėti eismo dalyvius apie statybos darbų vykdymą laikinais įspėjamaisiais pastatomai ženklais. Laikinas aptvėrimas turi būti patikimas ir atsparus mechaniniams pažeidimams bei atmosferos apkrovoms (vėjo gūsiams, krituliams). Už incidentus ir žalos atlyginimą nukentėjusiems atsako Rangovas.
   2. Rangovas privalo pagaminti kokybiškus informacinius tentus, kurie dengtų visas statybos darbų tvoras visą laiką, kol vyks darbai arba kol jiems bus ruošiamasi. Maketo pavyzdį Rangovui pateiks Užsakovas. Jei informaciniai tentai susidėvės arba atrodys nereprezentatyviai, Rangovas Užsakovo prašymu privalo juos pakeisti.
   3. Informaciniuose tentuose privalo būti nurodyti keli veikiantys telefono numeriai, vienas iš jų bus Užsakovo Klientų aptarnavimo centro, kitas – Rangovo atstovo, kuris privalo bendrauti ir teikti informaciją skambinantiems klientams arba įmonės atstovams.
   4. Įrengti statybvietės stendą su informacija apie statomą statinį pagal aktualių teisės aktų (Statybos įstatymo) reikalavimus.
   5. Rangovas, prieš pradedant šilumos tiekimo tinklų rekonstravimo darbus, apie tai turi informuoti šalia statybos vietos esančias įmones ir gyventojus. Ten kur šilumos tinklai kerta gatves, įvažiavimus į kiemus, pastato įspėjamuosius ženklus apie atliekamus darbus.
   6. Rangovo darbuotojai privalo mandagiai ir korektiškai bendrauti su suinteresuotais asmenimis ir jiems paprašius informacijos nukreipti į Užsakovą arba Rangovo atstovą įpareigotą teikti informaciją. Informaciją, susijusią su rekonstrukcijos projektu, žiniasklaidos atstovams Rangovas gali teikti tik gavęs Užsakovo leidimą, o teikiamos informacijos turinys privalo būti iš anksto suderintas su Užsakovo Komunikacijos skyriaus atsakingais asmenimis. Rangovo atstovas privalo Užsakovą informuoti apie gyventojų, miestiečių išsakomus nusiskundimus ir pastebėjimus.
   7. Rangovo atstovas, įpareigotas teikti informaciją privalo prieš prasidedant parengiamiesiems darbams susitikti su Užsakovu ir suderinti galimus klausimus/ atsakymus bei pasitarti dėl komunikacijos tono.
   8. Darbus planuotis taip, kad paraiškos dėl vartotojų atjungimų būtų teikiamos išlaikant 12 kalendorinių dienų terminą.
   9. Atjungimus planuotis taip, kad Užsakovas nedelsiant informuotas apie užtrukusius darbus, iš karto paaiškėjus, kad atjungimas truks ilgiau negu numatyta.
4. **SUTARTIES VYKDYMO METU PATEIKIAMA DOKUMENTACIJA**
   1. Atlikus Darbus, iki galutinio perdavimo akto pasirašymo, Užsakovui turi būti pateikta atliktų Darbų techninė dokumentacija:
      * Valstybinės energetikos reguliavimo tarybos šilumos įrenginių techninės būklės patikrinimo aktas – pažyma;
      * Vilniaus miesto savivaldybės atsakingų darbuotojų suderinimo pažyma priimant naudoti statinį (Infrastruktūros skyriaus atstovas, Vyriausiojo miesto architekto skyriaus atstovas);
      * statybą leidžiantis dokumentas;
      * vamzdyno gamybos ir montavimo kokybės pažymėjimas;
      * atliekų valdymo planas su atliekų pridavimą patvirtinančiais dokumentais;
      * techninio įrenginio pasas;
      * statybos darbų žurnalas;
      * technologinio vamzdyno trasos nužymėjimo aktas;
      * vamzdyno montavimo schema;
      * gedimų kontrolės montavimo schema;
      * geodezinė nuotrauka;
      * suvirinimo ir kontrolės darbų dokumentacija;
      * gedimų kontrolės sistemos patikros aprašymas;
      * techninis ir darbo projektas su statybos vadovo įrašais „Taip pastatyta“. Darbo projektui turi pritarti techninio projekto vadovas;
      * Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo liudijimas/polisas su apmokėjimą už draudimą patvirtinančiais dokumentais;
      * Statybos užbaigimo dokumentai, parengti vadovaujantis Lietuvos Respublikos statybos įstatymu;
      * Atliktų Darbų priėmimo -perdavimo aktai;
      * Panaudotų dalių, medžiagų, technologinių įrenginių sertifikatai ar atitikties deklaracijos;
      * Suvirinimo siūlių formuliaras/ai;
      * Suvirinimo medžiagų sertifikatai ar atitikties deklaracijos;
      * Suvirinimo siūlių vizualinės apžiūros protokolai;
      * Suvirinimo darbų aprašai (SPA);
      * Darbo projekto rengėjo privalomojo civilinės atsakomybės draudimo dokumentai su apmokėjimą patvirtinančiais dokumentais;
      * Garantinio laikotarpio sutartinių įsipareigojimų laidavimo draudimą patvirtinantys dokumentai su apmokėjimą patvirtinančiais dokumentais;
      * Inžinerinio statinio kadastro duomenų bylos su VĮ Registrų centro patikra (prieš pateikiant patikrai VĮ Registrų centrui, turi būti suderinama su Užsakovu (Užsakovo atliekamo dokumentų suderinimo trukmė – iki 10 d. d.));
      * Kiti būtini dokumentai esantys Techninio projekto apimtyje (1 priedas).
   2. Visa išpildomoji dokumentacija Užsakovui turi būti pateikta lietuvių kalba el. formoje (tekstiniai dokumentai \*.pdf (darbo projektas papildomai pateikiamas \*.doc, formatu), brėžiniai \*.pdf, \*.dwg formatais).
5. **PRIEDAI**

1 priedas – Techninis projektas

2 priedas – Suvirinimo darbų instrukcija

3 priedas – Sąmata

4 priedas – Schema

5 priedas – Darbų grafikas

1. \*Statybos leidimą pateiks Užsakovas. [↑](#footnote-ref-2)